**Projekt medzinárodnej mobility v programe Erasmus + pre školský rok 2022/2023**

V uplynulom školskom roku 2021/2022 naša škola opäť podala prihlášku so žiadosťou o pridelenie finančného grantu na realizáciu projektu vzdelávacej mobility jednotlivcov s názvom:

**„Pracovná skúsenosť ako nová cesta k úspešnej kariére a sebapoznaniu.“**

Žiadosť o grant, podložená odbornými faktami a reagujúca na aktuálne potreby našej školy ako aj budúceho rozvoja a uplatnenia našich žiakov, bola odoslaná do národnej agentúry SAAIC – Slovenská akademická asociácia pre medzinárodnú spoluprácu na odborné posúdenie. Naša žiadosť bola ohodnotená ako vysoko kvalitne vypracovaná stratégia rozvoja školy s mnohými pozitívnymi prínosmi, a teda projekt bude realizovaný s finančnou podporou Európskej únie.

Cieľom a dôvodom zapojenia našej školy do programu Erasmus+ je najmä poskytnúť našim žiakom možnosť absolvovať odbornú stáž v počiatočnej odbornej príprave vo firmách v Dubline v Írsku, kde budú mať príležitosť rozvíjať svoje nadobudnuté zručnosti a prehlbovať vedomosti získané doterajším štúdiom v reálnom podnikateľskom prostredí zahraničných firiem, nadobudnúť nové jazykové a komunikačné zručnosti a priniesť si nové poznatky o fungovaní podnikateľského prostredia a ekonomiky v anglicky hovoriacej krajine. U žiakov – účastníkov mobility chceme touto cestou posilniť profesijný a osobný rozvoj v cudzojazyčnom prostredí, a tým rozvinúť aj kľúčové kompetencie v cudzom jazyku, a tak zvýšiť šance uplatniť sa na európskom trhu práce, ktorého požiadavky sa neustále zvyšujú.

V tomto školskom roku dostanú možnosť zúčastniť sa zahraničnej odbornej praxe žiaci oboch odborov štúdia na našej škole (bilingválneho (slovensko – anglického) odboru štúdia a odboru obchodná akadémia).

Odborná stáž bude realizovaná v 2 turnusoch:

**1. TURNUS: výber 15 žiakov z tried: 5. A, 4. B a 4. C (plánovaný termín mobility: 04.12.2022 – 17.12.2022 v meste DUBLIN, Írsko)**

**2. TURNUS: výber 15 žiakov z tried: 4. A, 3. B a 3. C (plánovaný termín mobility: apríl 2023 v meste DUBLIN, Írsko)**

Na základe schválenej žiadosti boli uvedení žiaci koordinátorkou projektu dňa **6. septembra 2022** informovaní o možnosti, podmienkach a všetkých náležitostiach súvisiacich s účasťou na medzinárodnej mobilite.

Žiaci – účastníci mobility budú vyberaní na základe:

* prospechu,
* dochádzky,
* správania počas celého štúdia na našej škole,
* výberových jazykových kritérií:
* test z anglického jazyka na úrovni B2,
* test z odbornej zložky vzdelávania v anglickom jazyku (test z ekonomiky),
* riešenie zadanej modelovej situácie z podnikateľského prostredia v anglickom jazyku ústnou formou

Testovanie žiakov, prihlásených do I.turnusu mobility, sa uskutoční v dňoch **08. – 09.septembra 2022**.

Na základe predchádzajúcich pozitívnych ohlasov našich žiakov, ktorí podobnú mobilitu v programe Erasmus + už absolvovali, veríme, že aj aktuálni uchádzači o zahraničnú odbornú prax preukážu vysokú mieru zapojenia do projektu a aktívnou a zodpovednou účasťou si otvoria ďalšie možnosti uplatnenia sa či už v ďalšom štúdiu alebo na trhu práce.

Projekt je realizovaný s finančnou podporou EÚ.

Koordinátorka projektu: Ing. Mária Kullová

